Bejaarde met pistool teen kop wakker gemaak Argieffoto: Maroela Media ŉ Bejaarde man is vanoggend terwyl hy geslaap het deur drie gewapende aanvallers oorval. Johan Kunneke (72) van Tonteldoos in Limpopo woon alleen op die plaas en is afgetree. Volgens Kunneke het die aanvallers deur die agterdeur toegang tot die huis verkry. “Ek het vanoggend so 04:00 se kant wakker geword met ŉ pistool teen my kop. Hulle het my begin slaan en wurg en heeltyd geld geëis. Hulle het ook die sleutel van die kluis gesoek,” het Kunneke gesê. Hy het vir hulle die sleutel gegee en hulle het twee haelgewere, ŉ 9 mm-pistool en ŉ .22-geweer gesteel. Volgens Kunneke het die aanvallers sy hande en voete met elektriese kabel vasgebind en hom op die grond gelos terwyl hulle deur die huis gegaan en onder meer ŉ televisie en R3 000 gesteel het. Hulle het ook ŉ kombers oor sy kop gegooi. “Ek verstaan bietjie van hulle taal. Twee van hulle het heeltyd die ander aangesê om my dood te maak, maar die een het gesê ‘nee los’.” Die aanvallers het met Kunneke se bakkie op die vlug geslaan. Hy kon ongeveer ŉ halfuur later daarin slaag om sy hande los te wikkel en na die bure te gaan vir hulp waarna die polisie in kennis gestel is. Sy bakkie is met ŉ Tracker-opsporingstoestel toegerus. “Ons wag nog om van Tracker te hoor. Hulle het my selfoon reeds opgespoor en die polisie is nou hier op die toneel. My buurman is verlede week deur vyf aanvallers aangeval. Ek en die polisie vermoed dit is dieselfde aanvallers en dat die ander twee buite wag gehou het.” Kunneke het beserings aan sy skouers en nek opgedoen asook waar die elektriese kabels om sy polse en enkels vasgebind was. “Ek is nog baie geskok en getraumatiseer.” Lt.kol. Moatshe Ngoepe, woordvoerder van die polisie, het gesê die voorval het in Kristalwater in Tonteldoos plaasgevind. ŉ Saak van huisroof word ondersoek. Volgens Ngoepe is Kunneke langs sy bed vasgemaak. “Die drie gewapende aanvallers het met die slagoffer se Chevrolet-bakkie van die toneel af gevlug,” het Ngoepe gesê. Niemand is nog in verband met die voorval in hegtenis geneem nie.